Jóna Dávid

*Mire vágyunk?*

tágasságra vágyunk

ebben

a tavaszi hunyorgásban

a mulandóságunk elfelejtésére

sejtelmek és bizonyosságok útjaira

nem pedig hírekbe bezárva

olyan hírekbe

melyben felismerjük újra és újra

félelmeinket

nem győzelemre vágyunk

de még csak nem is békére

nem magyarázatokra

vagy kifogásokra

arra inkább

hogy elfelejtsük a világot

s hogy a világ is egy kicsit

elfelejtsen végre minket

*Mennyire*

Milyen szép ez így, és

mennyire mennyei,

mennyire pokoli,

mennyire közeli,

mennyire távoli,

mennyire igaz,

és mennyire,

de mennyire nem az...

Mégis valahol,

magadban hordozol,

s néha az érzések összeérnek

fájdalmas vágy az ellenméreg,

mikor a világ ránk omol,

egyszer csak végleg.